ToekomsVenster: Wie sal Ek stuur? | Maroela Media
'n Landskap in die ooste van die Vrystaat. Foto: Juanita Badenhorst.
Toe het ek die Here hoor vra: "Wie kan Ek stuur? Wie sal ons boodskapper wees?" Ek het geantwoord: "Hier is ek! Stuur my!" – Jes. 6:8
Is daar 'n meer bekende teks as die een in Jes. 6. In ekstase en bewondering oor die gesig wat Jesaja gesien het, net om dan met sy eie nietigheid en sondigheid gekonfronteer te word, stel hy homself ter beskikking van God om sy opdragte uit te voer. Die hemelse gesig van die troonsaal met die verheerlikte God op die troon, omring van engele en lewende wesens maak 'n besondere indruk op Jesaja. Hierdie ontmoeting vind plaas in 'n onsekere tyd met die dood van Hosea die koning. Somtyds het ons nodig om die Persoon op die troon raak te sien wanneer omstandighede oorweldigend en ontstellend voorkom.
Die heiligheid van God laat Jesaja sy eie onheiligheid betreur. Wee my, is sy bekende woorde. Ek is 'n sondige mens. Die belydenis en erkenning word met 'n reinigingshandeling begroet en die mond van Jesaja word aangeraak met 'n vuurkool. Die vuur van die Gees word bemiddel en hy word toegerus vir die opdrag wat voor hom lê. Wanneer hy die versugting van God hoor dat iemand na vore sal tree wat die bedoeling van God met sy volk sal gaan uitvoer, kan Jesaja nie langer stilbly nie. Hy bied onmiddellik aan om God se gestuurde te wees.
Wanneer 'n mens met die Lewende Here ontmoet gebeur twee dinge. Jy word bewus van jou eie kortstondigheid, jou sondigheid en noodsaak aan redding. God kan 'n gebroke hart nie weerstaan nie en tree onmiddellik reinigend en herstellend toe. Daarna gebeur die noodwendige beskikbaarstelling van die self vir God se diens.